b'\n_START_ARTICLE_\nOscar Niemeyer\n_START_SECTION_\nBiografija\n_START_PARAGRAPH_\nNymajeris \xc4\xafgijo i\xc5\xa1silavinim\xc4\x85 nacionalin\xc4\x97je men\xc5\xb3 mokykloje Rio de \xc5\xbdaneiro universitete, o baig\xc4\x99s studijas dirbo vietini\xc5\xb3 firm\xc5\xb3 projektuotoju. 4-ajame de\xc5\xa1imtmetyje jis dirbo kartu su L\xc3\xbacio Costa, jiedu 1939 m. bendradarbiavo kuriant Brazilijos paviljon\xc4\x85 Pasaulin\xc4\x97je parodoje Niujorke. Pirmas didesnis Nymajerio projektas buvo pastat\xc5\xb3 serija \xe2\x80\x9ePampulha\xe2\x80\x9c, Belo Horizont\xc4\x97s \xc5\xa1iauriniame priemiestyje. 5-ajame de\xc5\xa1imtmetyje Nymajeris tapo vienu produktyviausi\xc5\xb3 Brazilijos architekt\xc5\xb3. Nymajeris bendradarbiavo su Le Korbiuzj\xc4\x97 (ir kitais architektais) projektuojant Jungtini\xc5\xb3 Taut\xc5\xb3 b\xc5\xabstin\xc4\x99. _NEWLINE_1956 m. naujasis Brazilijos prezidentas Juselino Kubi\xc4\x8dekas pakviet\xc4\x97 Nymajer\xc4\xaf suprojektuoti naujai statomos Brazilijos centrinius pastatus. Nymajerio iki 1960 m. sukurti projektai (Nacionalinis Brazilijos kongresas, Brazilijos katedra, \xe2\x80\x9ePal\xc3\xa1cio da Alvorada\xe2\x80\x9c, \xe2\x80\x9ePal\xc3\xa1cio do Planalto\xe2\x80\x9c ir Auk\xc5\xa1\xc4\x8diausiojo federalinio teismo b\xc5\xabstin\xc4\x97) buvo eksperimentiniai ir sujungti bendrais dizaino elementais. D\xc4\x97l \xc5\xa1io darbo Nymajeris buvo paskirtas Brazilijos universiteto architekt\xc5\xabros vadovu, taip pat Amerikos architekt\xc5\xb3 instituto garb\xc4\x97s nariu. D\xc4\x97l savo kairi\xc5\xb3j\xc5\xb3 pa\xc5\xbei\xc5\xabr\xc5\xb3 ir naryst\xc4\x97s Brazilijos komunist\xc5\xb3 partijoje Nymajeris paliko \xc5\xa1al\xc4\xaf po 1964 m. karinio perversmo ir atidar\xc4\x97 biur\xc4\x85 Pary\xc5\xbeiuje. Jis gr\xc4\xaf\xc5\xbeo \xc4\xaf Brazilij\xc4\x85 1985 m. ir buvo apdovanotas Prickerio architekt\xc5\xabros premija. Nymajeris t\xc4\x99s\xc4\x97 darb\xc4\x85 XX a. pabaigoje ir XXI a. prad\xc5\xbeioje, suprojektavo Niter\xc3\xb3i \xc5\xa0iuolaikinio meno muziej\xc5\xb3 (1996 m.) ir Oskaro Nymajerio muziej\xc5\xb3 (2002 m.). Per savo gyvenim\xc4\x85 jis suk\xc5\xabr\xc4\x97 apie 600 projekt\xc5\xb3. Nymajeris mir\xc4\x97 Rio de \xc5\xbdaneire 2012 m. gruod\xc5\xbeio 5 d., b\xc5\xabdamas 104 met\xc5\xb3.'